31993R3205
L 289/4
JURNALUL OFÍCIAL AL UNIUNII EUROPENE
REGULAMENTUL (CE) NR. 3205/93 AL CONSILIULUI
din 16 noiembrie 1993
de modificare a Regulamentului (CEE) nr. 357/79 privind anchetele statistice referitoare la suprafețele viticole
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 43,
având în vedere propunerea Comisiei (1),
având în vedere avizul Parlamentului European (2),
întrucât articolul 5 din Regulamentul (CEE) nr. 357/79 (3) prevede transmiterea unor informații anuale privind suprafețele viticole către Comisie, colectate prin anchete intermediare;
întrucât articolul 4 din Regulamentul (CEE) nr. 2392/86 al Consiliului din 24 iulie 1986 privind înființarea registrului viticol comunitar (4) prevede organizarea registrului în termen de șase ani de la data intrării sale în vigoare și întrucât registrul începe să devină operațional sau cel puțin să se prezinte sub o formă care permite exploatarea sa statistică, în unele state membre și regiuni din Comunitate, în special în ceea ce privește caracterizarea suprafețelor viticole;
întrucât statele membre care au realizat deja un registru viticol la nivel național sau în anumite regiuni și care asigură actualizarea periodică a acestuia pot începe să utilizeze registrul în scopuri statistice, în conformitate cu articolul 5 alineatul (3) din Regulamentul (CEE) nr. 2392/86;
întrucât datele obținute prin exploatarea statistică a registrului viticol, actualizat anual, vor putea fi utilizate, de asemenea, ca informații anuale, după ce fiabilitatea lor statistică a fost verificată;
întrucât este necesar să se garanteze o colaborare strânsă între statele membre și Comisie;
întrucât tratatul prevede că politicile agricole sunt politici comunitare; întrucât este necesar să se stabilească, în ceea ce privește statisticile agricole care servesc drept bază pentru politica agricolă comună, reguli generale și complete, valabile în întreaga comunitate; întrucât trebuie redusă pe cât posibil cantitatea de lucru aferentă, evitându-se ca aceleași informații să fie colectate de statele membre la momente diferite,
ADOPTĂ PREZENTUL REGULAMENT:
Articolul 1
Regulamentul (CEE) nr. 357/79 se modifică după cum urmează:
1.
la articolul 5, se adaugă următorul alineat (4a):
„(4a) Comisia verifică în strânsă colaborare cu statele membre respective dacă sunt îndeplinite condițiile pentru utilizarea datelor din registrul viticol în scopuri statistice.”;
2.
se inserează următorul articol 6a:
„Articolul 6a
Statele membre care au definitivat organizarea registrului viticol la nivel național sau în anumite regiuni și care asigură actualizarea sa anuală, în conformitate cu Regulamentul (CEE) nr. 2392/86 pot comunica Comisiei informațiile anuale prevăzute de articolele 5 și 6 din prezentul regulament pe baza datelor conținute în registrul viticol.”
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 noiembrie 1993.